CELEX: 62019TN0843
Language: hr
Date: 2019-12-12 00:00:00
Title: predmet T-843/19: Tužba podnesena 12. prosinca 2019. – Correia protiv EGSO-a

10.2.2020   
            
            
               HR
            
            
               Službeni list Europske unije
            
            
               C 45/93
            
         
      Tužba podnesena 12. prosinca 2019. – Correia protiv EGSO-a
      (predmet T-843/19)
      (2020/C 45/79)
      Jezik postupka: francuski
      
         Stranke
      
      
         Tužiteljica: Paula Correia (Woluwe-Saint-Étienne, Belgija) (zastupnici: L. Levi i M. Vandenbussche, odvjetnici)
      
         Tuženik: Europski gospodarski i socijalni odbor
      
         Tužbeni zahtjev
      
      Tužiteljica od Općeg suda zahtijeva da:
      
                  —
               
               
                  utvrdi da je ova tužba dopuštena i osnovana;
               
            i stoga:
      
                  —
               
               
                  poništi odluku kojom je se ne promiče/razvrstava u 2019., donesenu nepoznatog dana, s čim je tužiteljica upoznata 12. travnja 2019.,
               
            
                  —
               
               
                  naloži plaćanje neimovinske štete, koja je ex aequo et bono procijenjena na 2 000 eura;
               
            
                  —
               
               
                  naloži tuženiku snošenje svih troškova.
               
            
         Tužbeni razlozi i glavni argumenti
      
      U prilog osnovanosti tužbe tužiteljica ističe četiri tužbena razloga.
      
                  1.
               
               
                  Prvi tužbeni razlog, koji se temelji na povredi postupovnih jamstava iz članka 41. Povelje Europske unije o temeljnim pravima i povredi načela nediskriminacije. Tužiteljica ističe da način na koji Europski gospodarski i socijalni odbor odlučuje o promaknuću i razvrstavanju članova privremenog osoblja tajništvâ skupinâ i, osobito, tajništva skupine I, narušava postupovna jamstva koja pruža članak 41. Povelje Europske unije o temeljnim pravima. To je posebice slučaj s odlukom o nepromicanju/nerazvrstavanju tužiteljice u 2019. i drugim godinama. Naime, ta je odluka, najprije, neobrazložena. Nadalje, nikakav tekst, opća odluka ili priopćenje dostavljeno tužiteljici ili, u širem smislu, članovima privremenog osoblja skupina, ili skupine I, ne navodi koji su kriteriji usvojeni i primijenjeni da bi se utvrdilo koji će od članova privremenog osoblja biti promaknuti ili razvrstani. Nedostatak kriterija, jamstava jednakog postupanja, obavješćivanja, obrazloženja je tim više u suprotnosti sa zahtjevima članka 41. Povelje Europske unije o temeljnim pravima jer neki članovi osoblja tajništvâ i osobito tajništva skupine I brže napreduju u karijeri, a ostali vrlo sporo, poput tužiteljice.
               
            
                  2.
               
               
                  Drugi tužbeni razlog, koji se temelji na povredi načela pravne sigurnosti. Tužiteljica tvrdi da čak i ako Europski gospodarski i socijalni odbor ima diskrecijsku ovlast pri određivanju kriterija i pravila primjene članka 10. Uvjeta zaposlenja ostalih službenika, ti kriteriji i pravila moraju jamčiti stupanj predvidljivosti koji zahtijeva pravo Unije i, posebice, poštovati načelo pravne sigurnosti. Međutim, to nije slučaj ako ne postoje kriteriji koji omogućavaju članovima privremenog osoblja da znaju kako i pod kojim uvjetima će uslijediti promaknuće ili razvrstavanje zaključenjem dodatka ugovoru o radu.
               
            
                  3.
               
               
                  Treći tužbeni razlog, koji se temelji na očitoj pogreški u ocjeni. Prema mišljenju tužiteljice, pregledom njezinih izvješća o ocjeni nakon njezina posljednjeg promaknuća iz 2016. može se zaključiti da odluka da je se ne promakne u 2019. sadržava očitu pogrešku u ocjeni.
               
            
                  4.
               
               
                  Četvrti tužbeni razlog, koji se temelji na povredi dužnosti skrbi. Tužiteljica smatra da njezini interesi nisu uzeti u obzir kada je tijelo ovlašteno za sklapanje ugovora o radu odlučivalo koji će članovi osoblja biti promaknuti ili razvrstani.